सोनोग्राफी सेंटर पर महिलाओं में मारपीट
जिला अस्पताल के सोनोग्राफी सेंटर में आई महिलाओं में नंबर को लेकर विवाद हो गया। इस दौरान 3 साल की बच्ची की सोनोग्राफी कराने आई महिला के साथ मारपीट कर आरोपी महिला भाग गई। विवाद बढ़ता देख एक घंटा पहले ही स्टाफ सेंटर बंद कर चला गया। इस कारण लाइन में लगी अन्य महिलाओं को परेशान होना पड़ा। कुछ महिलाओं को सोनोग्राफी कराने शाम को आना पड़ा।
सोमवार को जिला अस्पताल के सेंटर पर सुबह से भारी भीड़ थी। इस दौरान सोनोग्राफी करवाने आई रेलवे स्टेशन कॉलोनी निवासी उषा पति सत्यनारायण सोलंकी (35) ने बताया सुबह 10 बजे से बेटी निर्जला (3) की पीठ की सोनोग्राफी कराने आई थी। लंबी लाइन में खड़ी थी। 11 बजे अज्ञात महिला आते ही सेंटर में जाने लगी। विरोध किया तो विवाद करने लगी। मारपीट कर मौके से भाग गई। सीएमएचओ से शिकायत करने गए लेकिन वे नहीं मिले। वापस सेंटर पर आई तो वह बंद हो चुका था। बिना सोनोग्राफी वापस घर जा रही हूं। सोनोग्राफी कराने लाइन में खड़ी छाछखेड़ील निवासी हेमलता पति भोलाशंकर (45) ने बताया पेटदर्द के कारण 2 महीने से सोनोग्राफी के लिए चक्कर लगा रही हूं। दो महिलाओं में विवाद हुआ तो 11.30 बजे ही सोनोग्राफी सेंटर बंद कर डाॅक्टर चले गए। सेंटर 12.30 बजे तक खुला रहता। शिकायत किससे करें।
सोनोग्राफी सेंटर इंचार्ज रेडियोलॉजिस्ट डॉ. हितेंद्रसिंह सिसौदिया ने बताया मरीजों की संख्या ज्यादा होने के कारण निर्धारित संख्या से ज्यादा सोनोग्राफी हो चुकी थी। ज्यादा मरीजों को देख पाना मुश्किल होता है। इसलिए चला गया था, जांच रिपोर्ट भी तो बनाकर देना होती है।
शिकायत नहीं मिली
सोनोग्राफी सेंटर पर विवाद की शिकायत नहीं मिली है। में अस्पताल में ही था। सेंटर इंचार्ज से जानकारी लूंगा, समय के पहले सेंटर क्यों बंद किया। बी.एल. बोरीवाल, सिविल सर्जन
mag_Deva hin_Deva hin_Deva hin_Deva hin_Deva hin_Deva